ປະ​ທາ​ນາ​ທິ​ບໍ​ດີ​ໄບ​ເດັນ: 'ມີ​ຄວາມ​ເປັນ​ໄປ​ໄດ້​ຢ່າງ​ຊັດ​ແຈ້ງ' ຣັດ​ເຊຍ​ຈະ​ບຸກ​ຢູ​ເຄ​ຣນ 
ຣັດ​ເຊຍ ​ກ່າວ​ໃນ​ວັນ​ພະ​ຫັດ​ວານນີ້​ວ່າ ມີ “ຄວາມ​ຫວັງ​ໄປ​ໃນ​ແງ່​ດີ​​ ພຽງ​ເລັກ​ນ້ອຍ” ທີ່​ຈ​ະ​ມີ​ການ​ຫຼຸດ​ຜ່ອນ​ຄວາມ​ເຄັ່ງ​ຕຶງ​ ໃນ​ຢູ​ໂຣບ​ຕາ​ເວັນ​ອອກ ຫຼັງ​ຈາກ​ສະ​ຫະ​ລັດ ໄດ້​ປະ​ຕິ​ເສດ ຕໍ່​ຄຳ​ຮຽກ​ຮ້ອງ​ຂອງ​ຕົນ.
ປະທານາທິບໍດີສະຫະລັດ ທ່ານໂຈ ໄບເດັນ ໃນວັນພະຫັດວານນີ້ ໄດ້ເຕືອນປະທານາທິບໍດີຢູເຄຣນ ທ່ານໂວໂລດີເມຍ ເຊເລນສ໌ກີ “ມີຄວາມເປັນໄປໄດ້ ຢ່າງຊັດແຈ້ງ” ທີ່ຣັດເຊຍອາດຈະບຸກຢູເຄຣນ ໃນເດືອນໜ້ານີ້ ອີງຕາມຖະແຫຼງການຂອງທຳນຽບຂາວ ທ່ານນາງເອມີລີ ຮອນ (Emily Horne) ໂຄສົກ ສະພາຄວາມໝັ້ນຄົງແຫ່ງຊາດ ຂອງທຳນຽບຂາວ ກ່າວວ່າ “ປະທານາທິບໍດີໄບເດັນເວົ້າວ່າ ມີຄວາມເປັນໄດ້ຢ່າງຊັດແຈ້ງ ທີ່ຣັດເຊຍອາດຈະບຸກຢູເຄຣນ ໃນເດືອນກຸມພານີ້ ທ່ານໄດ້ກ່າວເຖິງເລື້ອງນີ້ ຢ່າງເປັນການເປີດເຜີຍ ແລະພວກເຮົາໄດ້ເຕືອນ ກ່ຽວກັບເລື້ອງດັ່ງກ່າວມາໄດ້ຫຼາຍເດືອນແລ້ວ ” ຣັດເຊຍກ່າວໃນວັນພະຫັດວານນີ້ວ່າ ມີ “ຄວາມຫວັງໄປໃນແງ່ດີພຽງເລັກນ້ອຍ” ທີ່ວ່າຈະມີການຫຼຸດຜ່ອນຄວາມເຄັ່ງຕຶງ ໃນຢູໂຣບຕາເວັນອອກ ຫຼັງຈາກສະຫະລັດໄດ້ປະຕິເສດຄຳຮຽກຮ້ອງຂອງຕົນ ທີ່ຢາກໃຫ້ມີການຫ້າມ ບໍ່ໃຫ້ຢູເຄຣນເຂົ້າເປັນສະມາຊິກໃນອົງການເນໂຕ້ ແລະໃຫ້ປະເທດຕາເວັນຕົກຖອນທະຫານແລະອາວຸດຂອງຕົນອອກຈາກປະເທດຕ່າງໆ ທີ່ມີຊາຍແດນຕິດກັບຣັດເຊຍ ລັດຖະມົນຕີການຕ່າງປະເທດຣັດເຊຍ ທ່ານເຊີເກ ລາວຣັອບ ກ່າວວ່າ ຄຳຕອບຂອງສະຫະລັດຕໍ່ຄຳຮຽກຮ້ອງຂອງຕົນນັ້ນ “ບໍ່ແມ່ນຄຳຕອບ ໃນທາງບວກເລີຍ” ແຕ່ອົງປະກອບບາງຢ່າງຢູ່ໃນນັ້ນ ອາດຈະນຳໄປສູ່ “ການເລີ້ມຕົ້ນໃນການເຈລະຈາຢ່າງຈິງຈັງກ່ຽວ ກັບບັນຫາທີຮອງລົງມາ ” ສະຫະລັດແລະບັນດາປະເທດພັນທະມິດໄດ້ປະຕິເສດຕໍ່ຂໍ້ຮຽກຮ້ອງທີ່ສຳຄັນຂອງມົສກູນັ້ນວ່າບໍ່ໜ້າທີ່ຈະປະສົບກັບຄວາມສຳເລັດໄດ້ ຫົວໜ້ານັການທູດຂອງວັງເຄຣັມລິນກ່າວວ່າ ພວກເຈົ້າໜ້າທີ່ຈະສົ່ງຂໍ້ສະເໜີໄປໃຫ້ປະທານາທິບໍດີວລາດີເມຍ ປູຕິນ ທ່ານດີມີຕຣີ ເພັສຄັອບ ໂຄສົກຂອງທ່ານປູຕິນ ກ່າວວ່າ ປະຕິກິລິຍາຂອງຣັດເຊຍ ຈະມີຂຶ້ນໃນໄວໆນີ້ ແລະກ່າວຕື່ມອີກວ່າ “ມັນຈະມີໂອກາດສະເໝີສຳລັບການເຈລະຈາກັນຕໍ່ ມັນແມ່ນຜົນປະໂຫຍດຂອງທັງສອງຝ່າຍ ທັງພວກເຮົາແລະຝ່າຍອາເມຣິກັນ ” ທ່ານໄບເດັນໄດ້ໂອ້ລົມກັບປະທານາທິບໍດີເຊເລນສ໌ກີ ໃນວັນພະຫັດວານນີ້ ເພື່ອໃຫ້ການຄ້ຳປະກັນແກ່ທ່ານວ່າ ສະຫະລັດ ແລະປະເທດພັນທະມິດ ສະໜັບສະໜຸນທ່ານໃນລະຫວ່າງທີ່ຄວາມເຄັ່ງຕຶງເພີ້ມທະວີຂຶ້ນ ຫຼັງຈາກນັ້ນ ຜູ້ນຳຢູເຄຣນກໍໄດ້ຂຽນລົງໃນທວີດເຕີ້ວ່າ ທ່ານແລະທ່ານໄບເດັນ ຍັງໄດ້ໂອ້ລົມກັນ ກ່ຽວກັບການສະໜັບສະໜຸນເພີ້ມຕື່ມທາງດ້ານການເງິນຕໍ່ຢູເຄຣນ